-3-

+-----------------------------------------------------------------------+
| ส่วนที่ 2                                                                |
|                                                                       |
| บริษัทผู้ออกหลักทรัพย์                                                       |
+-----------------------------------------------------------------------+

ชื่อบริษัท : บริษัท ไทยนามพลาสติกส์ จำกัด (มหาชน)

Thai Nam Plastic Public Company Limited

ชื่อย่อหลักทรัพย์ : TNPC

เลขทะเบียนบริษัทฯ : 0107537000769

ที่อยู่เลขที่ : 40 หมู่ที่ 7 ถนนเพชรเกษม กิโลเมตร 23 ตำบลอ้อมน้อย

  อำเภอกระทุ่มแบน จังหวัดสมุทรสาคร 74130

โทรศัพท์ : (66 2) 810 3000, 420 9968-74

โทรสาร : (66 2) 810 3933, 420 1827, 420 9967

web site : www.thainam.com

e-mail : sales@thainam.com

custserv@thainam.com

ปัจจัยความเสี่ยง

บริษัทฯ มีนโยบายการบริหารความเสี่ยงและกำหนดมาตรการในการป้องกันความเสี่ยงในเรื่องต่างๆ
อย่างมีประสิทธิภาพ
และเหมาะสมสอดคล้องกับภาวะเศรษฐกิจและการเมืองที่อาจส่งผลกระทบต่อการดำเนินงานของบริษัทฯ
ซึ่งพิจารณาในแต่ละด้านได้ดังนี้ :-

ปัจจัยเสี่ยงด้านการผลิต

ความผันผวนของราคาวัตถุดิบ ซึ่งวัตถุดิบส่วนใหญ่ของบริษัทฯ เป็นผลิตภัณฑ์เม็ดพลาสติกส์ (PVC
compound และ paste resin) ซึ่งอยู่ในกลุ่มของอุตสาหกรรมผลิตภัณฑ์ปิโตรเคมี ดังนั้น
การเปลี่ยนแปลงของราคาเม็ดพลาสติกจึงมีแนวโน้มผันแปรไปตามราคาน้ำมันในตลาดโลก
อย่างไรก็ตาม ความผันผวนของราคาวัตถุดิบจะส่งผลกระทบต่อการดำเนินธุรกิจของบริษัทฯ
ไม่มากนัก เนื่องจาก การผลิตของบริษัทฯ จะเป็นไปตามคำสั่งซื้อของลูกค้าเป็นส่วนใหญ่
โดยที่ราคาสินค้าจะเป็นการกำหนดจากต้นทุนบวกกำไร (Mark up) ซึ่งบริษัทฯ
จะมีหลักเกณฑ์ในการทบทวนราคาขายสินค้ากับลูกค้าเมื่อมีการเปลี่ยนแปลงราคาวัตถุดิบอย่างมี
นัยสำคัญ ทำให้บริษัทฯ สามารถรักษาส่วนต่างของกำไรได้ค่อนข้างคงที่

ด้านเทคโนโลยีการผลิต บริษัทฯ ไม่พบปัจจัยความเสี่ยงด้านเทคโนโลยีการผลิต
เนื่องจากกระบวนการผลิตของบริษัทฯ ในปัจจุบันมีความทันสมัยทัดเทียมกับคู่แข่ง รวมทั้งบริษัทฯ
มีการพัฒนาและปรับปรุงเครื่องจักรและกระบวนการผลิตอยู่อย่างต่อเนื่อง
มีการลงทุนในด้านการค้นคว้าและวิจัยผลิตภัณฑ์ใหม่ๆ
ซึ่งต้องดำเนินการควบคู่ไปกับการพัฒนาเทคนิคการผลิต

-4-

ปัจจัยเสี่ยงด้านการตลาด

การแข่งขันด้านราคาสินค้า ปัจจัยความเสี่ยงด้านการแข่งขันมีไม่มากนัก
เนื่องจากปัจจุบันผลิตภัณฑ์ของบริษัทฯ ส่วนใหญ่ได้หลีกหนีจากการผลิตสินค้าประเภทคอมโมดิตี้
(Commodity Product) ที่มีผู้ผลิตเป็นจำนวนมากและราคาถูก ไปสู่การผลิตสินค้าที่มีมูลค่าเพิ่มสูง
(Value Added Product ) ซึ่งเป็นสินค้าที่เน้นในด้านคุณภาพและการบริการ
ซึ่งถือเป็นจุดแข็งของบริษัทฯ เนื่องจากบริษัทฯ มีการวิจัยและพัฒนาผลิตภัณฑ์อย่างต่อเนื่อง
เพื่อให้ได้ผลิตภัณฑ์ที่มีคุณภาพตามความต้องการของตลาด

การแข่งขันด้านสินค้าทดแทน ในกลุ่มผลิตภัณฑ์ของบริษัทฯ โดยเฉพาะผลิตภัณฑ์ประเภทหนังเทียม
ที่ใช้ในอุตสาหกรรมยานยนต์และเฟอร์นิเจอร์
เป็นผลิตภัณฑ์ที่ลูกค้าสามารถเลือกใช้ผลิตภัณฑ์ประเภทอื่น ทดแทนได้ ได้แก่ ผ้า และหนังแท้
ซึ่งขึ้นอยู่กับความต้องการของลูกค้าและแนวโน้มความต้องการของตลาด อย่างไรก็ตาม
ผลิตภัณฑ์แต่ละประเภทมีคุณสมบัติทางกายภาพ และมีราคาที่แตกต่างกัน โดยผลิตภัณฑ์ผ้า
แม้จะมีรูปแบบลวดลายที่หลากหลายและราคาที่ถูกกว่าหนังเทียม
แต่มีคุณสมบัติทางกายภาพที่ด้อยกว่าทั้งทางด้านความทนทานและการดูแลรักษา
ขณะที่ผลิตภัณฑ์ประเภทหนังแท้จะมีราคาสูง การดูแลรักษายาก
ประกอบกับการรณรงค์ที่จะลดการใช้ผลิตภัณฑ์จากสัตว์ ดังนั้น
เมื่อเปรียบเทียบกับผลิตภัณฑ์หนังเทียมที่ปัจจุบันได้มีการพัฒนารูปแบบและคุณสมบัติจนให้ความรู้สึกใกล้เคียงกับผลิตภัณฑ์หนังแท้
แต่มีความทนทานตลอดจนการดูแลรักษาทำได้ง่ายกว่า ดังนั้น
ปัจจัยความเสี่ยงในด้านสินค้าทดแทนจึงมีไม่มาก

ปัจจัยความเสี่ยงทางด้านการเงิน

ความเสี่ยงด้านการให้สินเชื่อ ซึ่งเป็นสินเชื่อที่เกิดจากลูกหนี้การค้า บริษัทฯ
มั่นใจว่าไม่มีความเสี่ยงจากการให้สินเชื่อเพื่อการค้ามากไปกว่าจำนวนที่ได้ตั้งสำรองไว้เผื่อหนี้สินที่เรียกชำระไม่ได้
เนื่องจากปัจจุบันลูกค้าส่วนใหญ่ของบริษัทฯ เป็นบริษัทขนาดใหญ่ที่มีชื่อเสียงและมีฐานะการเงินที่มั่นคง
มีการติดต่อทางธุรกิจมายาวนานและเป็นลูกค้าที่ดีมาโดยตลอด
ขณะที่การพิจารณาการให้สินเชื่อการค้าแก่ลูกค้ารายใหม่ บริษัทฯ
มีหลักเกณฑ์และขั้นตอนในการพิจารณาการให้สินเชื่อเป็นกรณีๆ ไป

ความเสี่ยงจากอัตราแลกเปลี่ยนทางการเงิน เนื่องจากบริษัทฯ
มีธุรกรรมทางด้านการค้าทั้งทางด้านการขายและการสั่งซื้อวัตถุดิบที่เป็นเงินตราต่างประเทศไม่มากนัก
กอปรกับบริษัทฯ
มีนโยบายในการบริหารความเสี่ยงโดยการใช้เครื่องมือทางการเงินที่เหมาะสมเพื่อลดความเสี่ยงจากความผันผวนของอัตราแลกเปลี่ยนเงินตราต่างประเทศ

ความเสี่ยงด้านผลกระทบจากภาวะเศรษฐกิจ

ภาวะเศรษฐกิจถือเป็นปัจจัยภายนอกที่อยู่นอกเหนือการบริหารและการจัดการของบริษัทฯ
ซึ่งส่งผลกระทบอย่างมีนัยสำคัญทั้งในด้านบวกและลบต่อการดำเนินธุรกิจ
แม้ว่าภาวะเศรษฐกิจจะเริ่มส่งสัญญาณการฟื้นตัวที่ดีขึ้น นับแต่ช่วงไตรมาส 3 ของปี 2552 เป็นต้นมา
แต่ก็ยังมีความเปราะบางอยู่ เนื่องจากเป็นการฟื้นตัวจากนโยบายกระตุ้นเศรษฐกิจของประเทศต่างๆ
ซึ่งยังไม่ใช่การฟื้นตัวอย่างมั่นคงถาวร
ประกอบกับเศรษฐกิจในประเทศเองยังคงมีความเสี่ยงจากปัจจัยภายในโดยเฉพาะปัจจัยทางการเมืองที่จะส่งผลกระทบต่อการฟื้นตัวทางเศรษฐกิจของประเทศและต่อการดำเนินธุรกิจของบริษัทฯ